વર્ષમાં એકવાર જ્યારે ભગવાન જગન્નાથજી પોતાની બહેન સુભદ્રાજી અને ભાઇ બળભદ્રજી સાથે નગરયાત્રાએ નીકળે છે ત્યારે ભગવાનને આવકારવા માટે શ્રદ્ધાળુઓ પણ હાથમાં કંકુ-ચોખા વગેરે લઇને તેઓનું સ્વાગત કરતાં હોય છે. જ્યારે નિજ મંદિર દ્વારા પણ ભક્તોને ભગવાનની પ્રસાદીરૂપ એવા ‘ઉપરણા’ આપવામાં આવતા હોય છે. જે નિજ મંદિરની ખાસ પ્રસાદી તરીકે ઓળખવામાં આવે છે. આ ઉપરાંત, ભક્તોને મગ, જાંબુ, કેરી, કાકડી અને દાડમનો પ્રસાદ પણ આપવામાં આવે છે. સાથે જ ભગવાનનું મોસાળ એવા સરસપુર ખાતે પણ ભક્તો ભગવાનને આવકારવા ઉમળકાભેર જોડાઇ જતાં હોય છે.